b'\n_START_ARTICLE_\nJedca Mesca\n_START_PARAGRAPH_\nJedca mesca (tudi Jedca meseca) je otro\xc5\xa1ka slikanica Gregorja Strni\xc5\xa1e, ki je prvi\xc4\x8d iz\xc5\xa1la pri Mladinski knjigi leta 1982.\n_START_SECTION_\nVsebina\n_START_PARAGRAPH_\nZa hribom sta \xc5\xbeivela brat in sestra. Vsak dan sta zjutraj pogledala v pe\xc4\x8d in notri je bila tema. Zve\xc4\x8der, ko je bila v pe\xc4\x8di \xc5\xbeerjavica, pa je iz pe\xc4\x8di v\xc4\x8dasih pri\xc5\xa1el hlebec, velik kot mesec iz no\xc4\x8di._NEWLINE_Otroka sta opazovala mesec in brat je menil, da je Mesec tak\xc5\xa1en kot hlebec, sestra pa, da je kot kepica sladoleda. \xc5\xbdelela sta ga pokusiti in sta stegnila roke proti njemu. Ko sta poskusila mesec, se nista mogla odlo\xc4\x8diti, po \xc4\x8dem ima okus, zato sta se skregala in zaspala._NEWLINE_Fant je rad bral knjige in se pridno u\xc4\x8dil o nebu in nebesnih telesih. Pridno je \xc5\xa1tudiral in postal je magister in doktor. Odpotoval je na drugo stran sveta in bival tam, kjer so pripravljali polet na luno. Bratu je bilo hudo, ker sam ni mogel na luno, saj je bil prestar. Ob tem pa se je spomnil svoje sestre._NEWLINE_Sestra ni nikoli rada brala. Raje je pela in zraven plesala. Postala je poklicna plesalka in kasneje baletka. Gledalci so jo imeli radi. Nastopala je povsod po svetu. Odpotovala je tudi v de\xc5\xbeelo, kjer je \xc5\xbeivel njen brat. Sre\xc4\x8dala sta se po predstavi in od\xc5\xa1la na ve\xc4\x8derjo. On je veliko pojedel, ona pa je pila samo kislo vodo. Ob tem sta obujala spomine, kako sta kot otroka jedla mesec._NEWLINE_Sestra je odpotovala drugam, kjer je uprizorila predstavo z naslovom Let do lune. Vrhunec predstave je bil, ko je plesalka poletela do lune in iztegnila roke \xc5\xa1e vi\xc5\xa1e gor v mrak. Ljudje so tako ploskali, da je odneslo strop gledali\xc5\xa1\xc4\x8da. Nad dvorano je ostalo samo nebo, s katerega se je ble\xc5\xa1\xc4\x8dal pravi mesec, ki ga pa plesalka ni mogla dose\xc4\x8di.'